Agraw n taddart dima yettɛeṭṭil, yettaṭaf aṭas n wakud imi llan wid yettɛeṭṭilen deg wawal, neɣ ma yella-d ubeddel n wawal gar leṣfuf n taddart deg ugraw, taddart mi ara teṭṭef taɣtast, awal n umɣar yettɛeddi sdat n wawal n umeẓẓyan, awal n win yesɛan cci yettɛeddayen sdat wawal n yigellil. Llan daɣen wid ur nesɛi ara akk awal deg ugraw am: yixarazen, igezzaren, wid yettektilin irden, wid yekkaten ṭṭbel, acukan ayen yesewhamen d acu yemgaraden gar win yettektilin zzit yesɛa awal-is, win yettektilin irden ur yesɛi ara awal-is, akken daɣen timtti ṭhemmel iḍeballen, taddart tzehu yis-sen acukan ur sɛin awal deg ugraw, akken daɣen ameddaḥ yesɛa awal, yesɛa azal d leqdder.